Nicola Coughlan

Nicola Coughlan (Galway, Irlanda, 1987) irlandar aktorea da. Channel 4 katearen Derry Girls sitcomean agertzeagatik eta Bridgerton Netflixeko telesailean Penelope Featherington gorpuzteagatik egin zen ezaguna batik bat.

 Ibilbidea 
Nicola Coughlan 1987ko urtarrilaren 9an jaio zen Galwayn, Irlandan, eta Oranmoren hazi zen  . Armadako ofiziala du aita eta etxekoandrea ama, senideen artean alaba txikia da  . Bost urte zituela, bere ahizpa nagusia eskolako antzezlan batean ikusten, aktore izatea erabaki zuen  . Scoil Mhuire lehen hezkuntzako ikastetxean eta Calasanctius Collegen bigarren hezkuntzakoan ikasi zuen  . Ingelesean eta Zibilizazio Klasikoan lizentziatu zen Irlandako Unibertsitate Nazionalean    .

Ingalaterrara joan zen antzezletzan karrera egitera, eta Oxford School of Drama eta Birmingham School of Acting ikastetxeetan ikasi zuen. Aukera profesionalagatik Londresera joan zen bizitzera. Han hainbat lan egin zituen txikizkako merkataritzan  aktore heldu gisa enplegua bilatzen saiatu zen bitartean, baina zailak izan zituen hastapen horiek   .

Jess and Joe Forever antzezlanerako Londresko The Old Vic-en lortu zuen azkenean rol protagonista (Jess, 2016an) eta bira ere egin zuen lan horrekin.

Telebistan 2018an lortu zuen bideak irekiko zizkion rola, Clare Devlinen papera, Derry Girls serieko pertsonaia nagusietako bat. Telesaila 2018ko urtarrilean eta otsailean eman zuten Channel 4 -n. Baina nazioarteko oihartzuna  Netflix streaming plataforman eman ondoren etorri zen  .

 Aktibismoa 
2018an, Nicola Coughlan Londresko Donmar Warehouse antzokiko Prime of Miss Jean Brodie funtzioetan zen bitartean, The Guardianen artikulua idatzi zuen  salatzeko antzerki-kritikariek aktoreen gorputzak kritikatzeko duten joera, hor ere lodifobia handia zegoela iritzirik   . 

2019ko otsailean, 28 emakumeko talde baten buru izan zen, bakoitza maleta bat garraiatuz, eta Londresko Westminster zubia zeharkatu zuten Ipar Irlandan abortua legeztatzeko eskatzeko. Ingalaterrara abortatzera bidaiatu behar zuten emakumeak irudikatu nahi izan zituzten ekintzarekin     .

 Erreferentziak 

 Kanpo estekak 


Kategoria:Emakumeen eskubideen aldeko ekintzaileak
Kategoria:Irlandako aktoreak
Kategoria:Galwaytarrak